দুঃখজনক হলেও সত্য, মনে হয় আমাদের দেশের রাজনীতিকরা এবং নীতিনির্ধারকরা জনগণের চোখের ভাষা বোঝার, প্রতিবাদের দৃষ্টি বোঝার ক্ষমতা হারিয়ে ফেলেছেন। কিন্তু বাংলাদেশের রাজপথ বলছে, সেই জনতা জেগে উঠতে শুরু করেছে, একদা রচিত গণসঙ্গীতের ভাষায় বলতে গেলে যে জনতা বিচারপতির বিচার করবে। ‘বিচারপতি তোমার বিচার করবে যারা, আজ জেগেছে সেই জনতা’- আজকের শাহবাগ তারই সাক্ষী, এবং এই শাহবাগ অচিরেই ছড়িয়ে পড়বে সারা দেশে-পরাজিত করবে গৃহযুদ্ধের আশঙ্কা এবং সাম্রাজ্যবাদী হস্তক্ষেপের আকুতিকে, যুদ্ধাপরাধীদের বিচার সুনিশ্চিত করার মাধ্যমে ছিনিয়ে আনবে বিজয়।